Predkladacia správa 

Audit súladu činností a financovania ústredných orgánov štátnej správy a organizácií v ich pôsobnosti identifikoval viaceré problémy pri zbere, spracúvaní a uchovávaní štatistických údajov a preto uznesením č. 694/2000 uložil podpredsedovi vlády SR pre ekonomiku vyhodnotiť prehľad vytváraných informačných databáz a predložiť návrh opatrení v oblasti informačných databáz na rokovanie vlády

Štatistické informácie zbiera nielen Štatistický úrad SR, ale aj viacero ministerstiev a iných organizácií. Často je to dôsledok historického rezortného prístupu, keď ministerstvá zhromažďovali informácie za svoje rezorty, lebo kontrolovali subjekty v nich pôsobiace. Ďalšie problémy vládnu vo vyhodnocovaní štatistických a iných informácií. Napriek zlepšeniu stavu sa stále ešte prejavujú duplicity v zbere a spracovaní údajov. Dôvodom tohto stavu je aj nevyužívanie informácií z tzv. administratívnych zdrojov. Patria k nim údaje z daňových konaní, podkladov získaných sociálnou a zdravotnou poisťovňou, podkladov Národného úradu práce a ďalšie. V súčasnosti sa systémovo nevyužívajú viaceré údaje z administratívnych zdrojov, pretože nie sú dostupné v požadovanej forme. 

Predkladaný materiál popisuje hlavné problémy súvisiace so zberom a spracúvaním štatistických údajov a navrhuje niektoré opatrenia na zefektívnenie činností v tejto oblasti. Súčasťou materiálu je príloha s prehľadom o zbere, uchovávaní a využívaní štatistických informácií na jednotlivých ministerstvách a ostatných ústredných orgánoch štátnej správy.